CELEX: C2006/010/56
Language: et
Date: 2006-01-14 00:00:00
Title: Kohtuasi T-399/05:  21. oktoobril 2005  esitatud hagi — Wils  versus  Euroopa Parlament

14.1.2006   
            
            
               ET
            
            
               Euroopa Liidu Teataja
            
            
               C 10/28
            
         21. oktoobril 2005 esitatud hagi — Wils versus Euroopa Parlament
   (Kohtuasi T-399/05)
   (2006/C 10/56)
   Kohtumenetluse keel: prantsuse
   Pooled
   
      Hageja: Dieter Wils (Altrier, Luxemburg), (esindajad: advokaadid G. Vandersanden ja C. Ronzi)
   
      Kostja: Euroopa Parlament
   Hageja nõuded
   
               —
            
            
               Tühistada hageja 2005. aasta jaanuarikuu palgaleht tagasiulatuvalt alates 1. juulist 2004, osas, milles see suurendab pensioniskeemi osamaksu määra 9,75 protsendini ja teha otsus määra suurendamisele vastava osa tagasimaksmise kohta. Sellest tulenevalt taastada järgnevates palgalehtedes osamaks, mis vastab enne 1. juulit 2004 kindlaksmääratud määrale.
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja, Euroopa Parlamendi ametnik, vaidlustab personalieeskirjade XII lisaga 1. mail 2004 kehtestatud pensioniskeemi osamaksu määra suurendamise 9,75 protsendini. Oma nõuete toetuseks viitab ta selle lisa väidetavale ebaseaduslikkusele personalieeskirjade enne 1. maid 2004 kehtinud redaktsiooni artikli 83 lõike 4 valguses. Viimatimainitud sätte eesmärk oli lubada kõnealuse sissemaksu muutmist pelgalt pensioniskeemi kindlustusmatemaatilise tasakaalu tagamiseks. Samas leiab hageja, et osamakset suurendati muudel põhjustel, nimelt selleks, et katta varemesinenud puudujääki ühenduse pensioniskeemis.
   Lisaks väidab hageja, et Eurostati (Euroopa Ühenduste Statistikaamet) poolt pensioniskeemi kindlustusmatemaatilise tasakaalu arvutamisel kasutatavad kriteeriumid põhinevad parameetritel, mis on viinud ebaõige tulemuseni. Lisaks toob ta välja proportsionaalsuse põhimõtte rikkumise, kuna osamaksu suurendamine läheb kaugemale sellest, mis on rangelt vajalik pensioniskeemi tasakaalu saavutamiseks. Lõpuks tugineb hageja õiguspärase ootuse põhimõtte rikkumisele, mis on tingitud asjaolust, et Euroopa Parlament on selgelt mõista andnud, et osamaksu määra võib muuta ainult rangelt järgides pensioniskeemi tasakaalu.